Diari Oficial de la Generalitat Valenciana


Sumari del DOGV 5441, del 01-02-2007 (2007/443)

RESOLUCIÓ d'11 de gener de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Cultura i la Conselleria de Cultura, Educació i Esport de la Comunitat Valenciana, per a l'aportació i distribució de crèdit per a l'adquisició de fons bibliogràfics per a la millora de les biblioteques públiques.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5441

Data del DOGV
:   01-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/443


Data del document
:   11-01-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * biblioteca
    * cooperació administrativa
    * administració central

Subscrit, després de la tramitació prèvia reglamentària, entre el Ministeri de Cultura i la Conselleria de Cultura, Educació i Esport de la Comunitat Valenciana, el 2 de novembre de 2006, un Conveni de col·laboració per a l'aportació i distribució de crèdit per a l'adquisició de fons bibliogràfics per a la millora de les biblioteques públiques, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 1278/2006, i que figura com a annex d'esta resolució.  
València, 11 de gener de 2007.- El director general de Relacions amb les Corts i Secretariat del Govern: Antonio V. Peral Villar.Conveni de col·laboració entre el Ministeri de Cultura i la Conselleria de Cultura, Educació i Esport de la Comunitat Valenciana, per a l'aportació i la distribució de crèdit per a l'adquisició de fons bibliogràfics per a la millora de les biblioteques públiques.  
Madrid, 2 de novembre de 2006  
REUNITS  
D'una part, la senyora Carmen Calvo Poyato, ministra de Cultura en virtut del Reial Decret 558/2004, de 17 d'abril, en nom i representació de l'administració General de l'Estat, qui actua en l'exercici de les seues competències d'acord amb el que establix la disposició addicional tretzena de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'una altra, el senyor Alejandro Font de Mora Turón, conseller de Cultura, Educació i Esport de la Generalitat de la Comunitat Valenciana en virtut del Decret 5/2003, de 20 de juny, autoritzat per a este acte per l'Acord de data 21 de juliol de 2006, de Consell, qui actua en nom i representació de la Comunitat Valenciana, en l'exercici de les seues competències d'acord amb el que establix l'article 35 de la Llei de Govern Valencià.  
Les parts es reconeixen mútuament, en la qualitat en què hi intervenen, amb capacitat legal per a firmar el present conveni, i  
EXPOSEN  
Primer. Que l'article 44.1 de la Constitució Espanyola establix que "els poders públics promouran i tutelaran l'accés a la cultura, a la qual tots tenen dret.  
Segon. Que l'article 149.2 de la Constitució espanyola establix que sense perjudici de les competències que podran assumir les comunitats autònomes, l'Estat considerarà el servici de la cultura com un deure i una atribució essencials i facilitarà la comunicació cultural entre les comunitats autònomes, d'acord amb elles.  
Tercer. Que l'article 49.6 de l'Estatut d'Autonomia de la Comunitat Valenciana establix que la Generalitat té competència exclusiva en matèria d'arxius, biblioteques, museus, hemeroteques i la resta de centres de depòsit que no siguen de titularitat estatal.  
Quart. Que el manifest de l'IFLA/UNESCO sobre la biblioteca pública diu que "tots els grups d'edat han de trobar material adequat a les seues necessitats. Les col·leccions i els servicis han d'incloure tot tipus de suports adequats, tant en modernes tecnologies com en materials tradicionals. Són fonamentals que tinguen una alta qualitat i que s'adeqüen a les necessitats i a les condicions locals. Els materials han de mostrar les tendències actuals i l'evolució de la societat, així com la memòria de l'esforç i la imaginació de la humanitat".  
Cinqué. Que les Directrius IFLA/UNESCO per al desenrotllament del Servici de Biblioteques Públiques diuen en l'apartat 4.2 que és imprescindible millorar permanentment els fons perquè les persones disposen d'un assortiment constant de materials nous i per a satisfer les demandes de servicis nous i de diferents nivells d'ús; en el 4.5 diu que totes les biblioteques públiques, independentment de la seua grandària, han de posseir materials en diversos formats. El manteniment dels fons, per tant, afecta tots els materials, siga quina siga la seua presentació, i els materials a què es puga accedir lliurement hauran d'estar en bones condicions i contenir informació actualitzada. Un fons de bona qualitat, encara que petit, serà més útil que un altre de major que continga una gran proporció de llibres vells, en mal estat i antiquats, i en què els títols més nous puguen arribar a perdre's entre moltes obres mediocres. Pel fet d'utilitzar referències antiquades es corre el risc de donar a l'usuari informacions inexactes; en el 4.5.1 s'indica que els fons de la biblioteca són un recurs dinàmic. Exigix una arribada constant de materials nous i l'eixida de materials antics perquè continuen sent importants per a la comunitat i tinguen un nivell acceptable d'actualitat. Els índexs d'adquisicions són més significatius que la grandària dels fons, i, finalment, en el 4.6 diu que en línies generals, els fons hauran de tenir entre un llibre i mig i dos llibres i mig per persona. La quantitat mínima d'obres del punt de servici menor no haurà de ser inferior a 2.500 obres.  
Sisé. Que en el marc de la iniciativa de la Comissió Europea 2010: Societat Europea de la Informació 2010 està el programa eLearning, un dels projectes del qual és Public Libraries in the Learning Society. En este sentit convé recordar el punt número 1 de la Resolució del Parlament Europeu sobre el paper de les biblioteques en la societat moderna que diu que les biblioteques han de ser tingudes en compte de manera adequada en l'estratègia de la Unió Europea per a la societat de la informació, en els seus plans i programes en matèria de política cultural, de continguts, d'educació i d'informació, així com en les corresponents decisions pressupostàries, en la mesura que constituïxen un dels sistemes organitzats més importants d'accés al coneixement i a la cultura.  
Seté. Que d'acord amb l'Informe de la Situació de les Biblioteques Públiques a Espanya 2000-2003, hi ha 20 províncies que disposen de més d'un llibre i mig per habitant (17% de la població espanyola). A 32 províncies no s'hi arriba a un llibre i mig per habitant, i hi ha 17 províncies que no arriben a 1 llibre per habitant i signifiquen el 59% de la població. El 2003 es va donar de baixa l'1,3% dels documents existents en les biblioteques públiques espanyoles, per la qual cosa l'expurgació pareix una pràctica que es limita als documents deteriorats o desapareguts. El ritme d'adquisicions, relativament estancat en els primers anys del període analitzat, ha tingut el 2003 un cert increment en el conjunt d'Espanya, encara que es manté encara en valors molt allunyats de les directrius de la IFLA-UNESCO (entre 200 i 250 llibres per 1.000 habitants a l'any)".  
Huité. Que d'acord amb l'informe citat en el punt anterior, els ajuntaments són els que financen majoritàriament les despeses de les biblioteques públiques espanyoles la titularitat de les quals els correspon en un 96%, en compliment de l'obligació que establixen les lleis per a la prestació del servici. En conjunt, les corporacions locals (ajuntaments, diputacions, capítols i consells insulars) cobrien el 2003 el 70,4% de les despeses de les biblioteques públiques.  
Nové. Que en la segona conclusió de l'estudi Les biblioteques públiques a Espanya: una realitat oberta s'hi diu que encara hi ha més d'un centenar de municipis els ajuntaments dels quals no han desenrotllat les exigències en matèria de biblioteques públiques en la Llei de Bases de Règim Local de 1985, obligatòria per a tots els municipis de més de 5.000 habitants.  
Desé. Que en el Pla de Foment de la Lectura 2005-2006, del Ministeri de Cultura, indica en la introducció que per al foment de la lectura són fonamentals, per tant, el treball de pares, professors i bibliotecaris, i també ho són l'accessibilitat i la dotació adequada de biblioteques públiques i escolars. El Ministeri de Cultura té entre els seus objectius conéixer i reflexionar els hàbits lectors, la situació i els recursos humans i materials de les biblioteques, i reflexionar sobre tot això i sobre què fer per millorar els uns i els altres, per a la qual cosa cal destinar tots els mitjans al seu abast. De la mateixa manera, i amb l'objectiu d'avançar en l'equiparació amb els índexs mitjans de llibres per habitant registrats en la Unió Europea, el Pla de Foment incorpora un pla extraordinari de dotació bibliogràfica com una de les seues més significatives novetats des del punt de vista quantitatiu, per a la consecució de la qual compta amb la col·laboració dels servicis de biblioteques de les comunitats autònomes. A més, en la tercera de les línies d'actuació del mencionat plans, denominada Projectes de potenciació de les biblioteques públiques com a centres de foment de la lectura, s'hi establix que la conveniència d'ampliar i renovar les col·leccions bibliogràfiques de les biblioteques públiques de l'Estat i d'aconseguir els índexs recomanats per òrgans internacionals de volum de llibres per habitant, ens ha portat a establir un pla extraordinari de dotacions bibliogràfiques i de publicacions periòdiques culturals que permeta, a més, oferir un ampli panorama de l'actualitat cultural.  
Onzé. Que per al Pla Extraordinari de Dotació Bibliogràfica, mencionat en el número anterior, el Ministeri de Cultura ha consignat en els seus pressupostos, en el capítol VII, una quantitat total de 9.600.000 euros que distribuirà entre les diferents comunitats i ciutats autònomes en funció de la població de cadascuna d'elles d'acord amb les dades de l'Institut Nacional d'Estadística. El percentatge que supose la citada població sobre el total de la de l'Estat serà el que s'aplique als 9.600.000 euros per a calcular la quantitat que, finalment, el Ministeri transferirà a cada comunitat/ciutat autònoma.  
En conseqüència, el Ministeri de Cultura i la Conselleria de Cultura, Educació i Esport de la Comunitat Valenciana acorden formalitzar el present conveni de col·laboració d'acord amb les següents  
CLÀUSULES  
Primera. Objecte  
El present conveni té com a objecte l'aportació i la distribució de crèdit per a l'adquisició de fons bibliogràfics per a la millora de les biblioteques públiques ubicades a la Comunitat Valenciana, per un valor d'1.971.287,95 euros, que es desglossa de la manera següent:  
1. El Ministeri de Cultura aporta una quantitat que es calcula d'acord amb el punt onzé de l'exposició del present conveni, i que suposa 1.021.287,95 euros.  
2. La Generalitat, per la seua part, aporta 950.000 euros amb carrec a l'aplicació pressupostària 50.98.35.585.04.6, línia T2613000 destinada a increment bibliogràfic de les biblioteques i agències de lectura..  
Segona. Finançament  
El finançament de les quantitats desglossades en la clàusula primera es farà de la manera següent:  
1. L'aportació que realitza el Ministeri de Cultura la finançarà per mitjà de la seua Direcció General del Llibre, Arxius i Biblioteques, a càrrec de les aplicacions pressupostàries 83.83.676E.251 (762.769,36 euros) i 08.81.221A.095 (258.518,59 euros). La quantitat finançada a càrrec d'esta última aplicació, 66.57.672I.685, haurà de destinar-se a l'adquisició de fons bibliogràfics en la llengua cooficial, diferent del castellà, de la comunitat autònoma.   
2. La Generalitat es compromet a destinar íntegrament a l'adquisició de fons bibliogràfics la quantitat establida en el punt 2 del paràgraf anterior. Igualment es compromet a augmentar la quantitat destinada a este fi en exercicis futurs, d'acord amb les disponibilitats de crèdit i prenent com a base la quantitat establida en el seu pressupost de 2005 o en el de l'últim any en què va assignar crèdits per a adquisició bibliogràfica.  
3. El Ministeri de Cultura transferirà la quantitat fixada com la seua aportació a la Conselleria de Cultura, Educació i Esport de la Generalitat.  
4. Tant l'aportació del Ministeri de Cultura com la de la Generalitat es realitzaran en l'actual exercici 2006.  
Tercera. Distribució dels crèdits  
La distribució dels crèdits serà duta a terme per la Conselleria de Cultura, Educació i Esport de la Generalitat, d'acord amb els criteris següents:  
1. L'aportació financera per a l'adquisició de fons bibliogràfics afectarà totes les biblioteques públiques de la comunitat autònoma.  
2. D'acord amb el criteri de l'IFLA, l'aportació a cada biblioteca pública i servici mòbil de biblioteca pública de la comunitat/ciutat autònoma es calcularà en funció del nombre d'habitants a què preste servici.  
3. La Generalitat podrà adaptar estos criteris de distribució en funció de les seues peculiaritats.  
Quarta. Informació  
Les administracions General de l'Estat i Autonòmica faran públiques, per mitjà dels corresponents mitjans oficials, les aplicacions pressupostàries destinades a finançar esta actuació i la distribució definitiva del crèdit que faça cada comunitat autònoma. Així mateix, en les actuacions de convocatòria, publicitat, resolució i notificació de les ajudes a les biblioteques caldrà fer-hi constar l'aportació de l'Estat.  
Cinquena. Comissió de seguiment  
Una comissió realitzarà el seguiment i el control d'este conveni de col·laboració. Esta Comissió estarà composta per representants de l'administració General de l'Estat, de les comunitats autònomes i de la Federació Espanyola de Municipis i Províncies.  
El seu funcionament i les seues competències aniran dirigides al seguiment de l'execució i del compliment del conveni.  
Sisena. Modificació i resolució  
El present conveni de col·laboració podrà ser modificat de mutu acord entre les parts, sempre que l'oportú acord de modificació siga formalitzat i es produïsca abans de l'expiració del seu termini de duració.   
Serà causa de resolució d'este conveni el mutu acord i l'incompliment de les seues clàusules per alguna de les parts.  
Així mateix, podrà ser resolt per acord motivat d'una d'elles, que haurà de ser comunicat per escrit a l'altra part, almenys amb tres mesos d'antelació respecte de la data prevista de resolució.  
Setena. Duració  
El present conveni de col·laboració tindrà efectes des de la data de la firma i fins al 31 de desembre de 2006.  
Huitena. Naturalesa i règim jurídic  
El present conveni té la naturalesa i el règim jurídics establits en els articles 6 i 8 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i està inclòs en els previstos en l'article 3.1.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.   
Les qüestions litigioses a què puga donar lloc la interpretació, la modificació, els efectes o la resolució del present conveni, seran resoltes de conformitat amb la Llei 29/1998, de 13 de juliol, de la Jurisdicció Contenciosa Administrativa.   
I en prova de conformitat se subscriu el present Conveni al lloc i en la data indicats més amunt, a un sol efecte i per quadruplicat exemplar, dels quals un quedarà en poder de cadascuna de les parts.  
LA MINISTRA DE CULTURA   
Carmen Calvo Poyato   
EL CONSELLER DE CULTURA, EDUCACIÓN Y DEPORTE  
Alejandro Font de Mora Turón